Sprengjuregn hamlar björgunarstarfi úr leikhúsi í Mariupol sem sprengt var í fyrrakvöld með fjölda fólks innandyra. Fjölmargt fólk er fast í sprengjubyrgi og kemst ekki út. Forseti Rússlands segir að Úkraínumenn geri allt til að tefja fyrir friðarviðræðum.
Vladimír Pútín, forseti Rússlands, ræddi við Olaf Scholz, kanslara Þýskalands, í síma í morgun. Í tilkynningu frá rússneskum stjórnvöldum kemur fram að þar hafi Pútín sagt að stjórnvöld í Úkraínu gerðu hvað þau gætu til að tefja viðræðurnar á allan mögulegan máta. Það væri gert með því að leggja fram sífellt óraunhæfari kröfur. Engu að síður séu Rússar tilbúnir til að leita lausna áfram. Anthony Blinken utanríkisráðherra sagði hins vegar í gærkvöld að Rússar hefðu ekki stigið nein mikilvæg skref til að stöðva stríðið.
Enn er unnið að björgunarstörfum við leikhús í Mariupol, sem var sprengt í fyrradag þó að þúsund manns hefðu leitað þar skjóls í sprengjubyrgi. Í gær hafði 130 verið bjargað. Engar staðfestar upplýsingar hafa enn borist af meiðslum á fólki eða mannfalli. Vadym Boychenko, borgarstjóri í Mariupol, sagði við breska ríkisútvarpið, BBC, í morgun að björgunarstörf stæðu yfir. Enn væri hins vegar verið að sprengja borgina og það truflaði þau störf. Þá er haft eftir þingmanni frá Mariupol að útlit sé fyrir að sprengjubyrgin séu óskemmd, en fólk komist ekki út fyrir braki úr leikhúsinu, og ekki sé hægt að ryðja því frá vegna árása Rússa.
Og það er áfram sprengt annars staðar. Eldflaugaárás var gerð á flugvélaverkstæði nærri borginni Lviv í vesturhluta Úkraínu. Ekki hefur verið sprengt svo nálægt Lviv áður. Þá segir Vitaly Klitschko, borgarstjóri í Kænugarði í myndskeiði, að einn hafi fallið og nítján særst, þar af eitt barn, í sprengjuárás í nótt.
Í myndskeiðinu bendir Klitschko á að á svæðinu séu bæði leikskóli og skóli sem hefðu skemmst, auk þess sem sex íbúðarhús séu ónýt eftir árásirnar.

Forseti Rússlands sakar Úkraínumenn um að tefja friðarviðræður með óraunhæfum kröfum. Sprengjuregn hamlar björgun fólks úr leikhúsi sem var sprengt í Mariupol. 